b'\n_START_ARTICLE_\nPersialainen matto\n_START_PARAGRAPH_\nPersialainen matto (pers. \xe2\x80\x8f\xd9\x82\xd8\xa7\xd9\x84\xdb\x8c \xd8\xa7\xd9\x8a\xd8\xb1\xd8\xa7\xd9\x86\xd9\x89\xe2\x80\x8e, q\xc4\x81l\xc4\xab-ye \xc4\xabran\xc4\xab) on k\xc3\xa4sinkudottu it\xc3\xa4mainen matto, joka on valmistettu Iranissa (vanhalta nimelt\xc3\xa4\xc3\xa4n Persia). Persialaisia mattoja pidet\xc3\xa4\xc3\xa4n maailman parhaina mattoina, ja mattotaide on t\xc3\xa4rke\xc3\xa4 osa Iranin kulttuuria. Matot yleistyiv\xc3\xa4t Persiassa islamin levie\xc3\xa4misen j\xc3\xa4lkeen, mutta it\xc3\xa4maisten mattojen kysynt\xc3\xa4 kasvoi l\xc3\xa4nsimaissa vasta 1800-luvun loppupuolella, jolloin monet kauppahuoneet perustivat Persiaan kutomoita. Mattojen valmistus on hiipunut 1900-luvulla, mutta mattoteollisuus ty\xc3\xb6llist\xc3\xa4\xc3\xa4 edelleen Iranissa noin 1,2 miljoonaa henkil\xc3\xb6\xc3\xa4.\n_START_SECTION_\nHistoria\n_START_PARAGRAPH_\nVanhin s\xc3\xa4ilynyt persialainen matto on Pazyrykmatto, joka l\xc3\xb6ydettiin 2\xc2\xa0500 vuotta vanhasta etel\xc3\xa4siperialaisesta haudasta j\xc3\xa4\xc3\xa4lohkareen sis\xc3\xa4lt\xc3\xa4. Matto on kooltaan 200\xc3\x97183 cm._NEWLINE_Islamin levi\xc3\xa4misen my\xc3\xb6t\xc3\xa4 600-luvulla jaa. matot saivat uudenlaisen merkityksen Persiassa, kun niit\xc3\xa4 alettiin k\xc3\xa4ytt\xc3\xa4\xc3\xa4 henkil\xc3\xb6kohtaisina rukousalustoina. Vaikka Koraani ei suoraan edellyt\xc3\xa4k\xc3\xa4\xc3\xa4n juuri maton k\xc3\xa4ytt\xc3\xb6\xc3\xa4 viisi kertaa p\xc3\xa4iv\xc3\xa4ss\xc3\xa4 suoritettavassa rukouksessa, sopii paksu ja helposti kuljetettava villamatto alustaksi hyvin. My\xc3\xb6s suurten moskeijoiden lattioilla alettiin k\xc3\xa4ytt\xc3\xa4\xc3\xa4 isoja ja upeita loistomattoja._NEWLINE_Matot yleistyiv\xc3\xa4t Persiassa pian koko kansan jokap\xc3\xa4iv\xc3\xa4iseen k\xc3\xa4ytt\xc3\xb6\xc3\xb6n. Niill\xc3\xa4 sisustettiin koteja ja hautoja, ja niit\xc3\xa4 annettiin lahjoiksi. Persialaismattojen kulta-aikana pidet\xc3\xa4\xc3\xa4n 1500-lukua, jolloin \xc5\xa1aahi Abbas Suuri alkoi tuottaa p\xc3\xa4\xc3\xa4kaupunkinsa Isfahanin palatseihin ja moskeijoihin mit\xc3\xa4 loisteliaimpia mattoja._NEWLINE_Abbasin is\xc3\xa4n Tahmasp I:n valmistuttamaa kuuluisaa, maailman loisteliaimpana pidetty\xc3\xa4 Ardabil-mattoa s\xc3\xa4ilytet\xc3\xa4\xc3\xa4n Victoria and Albert Museumissa Lontoossa. My\xc3\xb6s Ruotsin kuningashuoneelle kuuluva mets\xc3\xa4stysmatto on t\xc3\xa4lt\xc3\xa4 ajalta._NEWLINE_Hienoimmat Eurooppaan tuodut persialaismatot tulivat Abbas Suurenkin aikana vain kuninkaallisille ja ruhtinaille. Vasta 1800-luvun loppupuolella it\xc3\xa4maisten mattojen kysynt\xc3\xa4 alkoi voimakkaasti kasvaa Euroopassa ja Amerikassa. Kysynn\xc3\xa4n my\xc3\xb6t\xc3\xa4 l\xc3\xa4nsimaiset kauppahuoneet perustivat Persiaan kutomoita, jotka valmistivat oman seutunsa perinteisi\xc3\xa4 mattotyyppej\xc3\xa4. Samalla suurehkojen mattojen mittasuhteet muuttuivat perinteisen pitkulaisista neli\xc3\xb6m\xc3\xa4isemmiksi vastaamaan l\xc3\xa4nsimaista makua. Toisen maailmansodan j\xc3\xa4lkeen persialaismattojen kysynt\xc3\xa4 oli huipussaan, kun tavallisillakin ihmisill\xc3\xa4 oli varaa niihin. Iranin elinkustannusten nousun my\xc3\xb6t\xc3\xa4 my\xc3\xb6s mattojen valmistus on 1900-luvulla kuitenkin hiipunut ja niiden hinnat nousseet samalla, kun kaikkein loisteliaimpien mattojen tuotanto on v\xc3\xa4hentynyt. Iran tuottaa silti vuosittain 5 miljoonaa neli\xc3\xb6metri\xc3\xa4 k\xc3\xa4sintehtyj\xc3\xa4 mattoja, joista 3,5 miljoonaa neli\xc3\xb6metri\xc3\xa4 myyd\xc3\xa4\xc3\xa4n ulkomaille 600 miljoonan dollarin arvosta. Iranin mattoteollisuudessa ty\xc3\xb6skentelee 1,2 miljoonaa henke\xc3\xa4. Mattoja kutovat maan monet eri kansallisuudet, kuten tad\xc5\xbeikit, turkkilaiset ja persialaiset.\n_START_SECTION_\nMateriaali ja valmistus\n_START_PARAGRAPH_\nPersialaiset matot tehd\xc3\xa4\xc3\xa4n yleens\xc3\xa4 villasta, tai silkist\xc3\xa4 ja puuvillasta. Erityisen hyv\xc3\xa4\xc3\xa4 mattolankaa saa aasialaisesta rasvah\xc3\xa4nt\xc3\xa4lampaasta. Paras persialainen villa tulee Kurdistanista ja Khorasanista._NEWLINE_Persialaisia mattoja kutovat niin naiset, miehet kuin lapsetkin.\n_START_SECTION_\nKuviointi ja v\xc3\xa4ritys\n_START_PARAGRAPH_\nPersialaisten mattojen kuvioaiheina k\xc3\xa4ytet\xc3\xa4\xc3\xa4n monipuolisesti niin geometrisia muotoja kuin el\xc3\xa4in- ja kasviaiheitakin. Persiassa k\xc3\xa4ytet\xc3\xa4\xc3\xa4n joskus edelleenkin ihmisaiheisia kuvia, toisin kuin Turkissa ja Arabiassa, miss\xc3\xa4 sunnimuslimit eiv\xc3\xa4t hyv\xc3\xa4ksy ihmisten kuvaamista. Esitt\xc3\xa4v\xc3\xa4t kuva-aiheet ovat hyvin monipuolisia, mutta etenkin kuninkaat ja runoilijat esiintyv\xc3\xa4t persialaisissa matoissa usein._NEWLINE_Persialaisten mattojen v\xc3\xa4rein\xc3\xa4 k\xc3\xa4ytet\xc3\xa4\xc3\xa4n edelleen perinteisi\xc3\xa4 luonnonv\xc3\xa4rej\xc3\xa4, joskin 1800-luvulla synteettiset, k\xc3\xa4yt\xc3\xa4nn\xc3\xb6lliset mutta rumat aniliiniv\xc3\xa4rit olivat hetken aikaa suosittuja, kunnes Persian hallitus kielsi ne vahingollisina maan mattotuotannon maineelle.'